Hond lei polisie na beseerde eienaarCam Laundry en sy hond, Tinsley. (Foto: New England Cable News) ŉ Hond van New Hampshire in die VSA is as dié staat se “eie Lassie” gedoop nadat die brakkie polisielede tot by ŉ ongelukstoneel gelei het waar haar eienaar en nog ŉ insittende ernstig beseer is. Die eenjarige hond, ŉ Shiloh-herdershond wat Tinsley heet, het langs ŉ snelweg in New Hampshire, wat aan Vermont grens, gehardloop. Dit het motoriste genoop om die verkeerspolisie te ontbied. Toe beamptes Tinsley opmerk en haar probeer vang, het sy van hulle bly weghardloop totdat hulle die ongelukstoneel bereik het. Die insittendes van die motor was ernstig beseer en het aan hipotermie gely. Albei is uit die bakkie geslinger nadat dit gerol het. “Hulle kon aflei dat die hond iets vir hulle wou wys aangesien sy probeer weghardloop het, maar tog nie heeltemal nie. Dit was asof sy gesê het ‘volg my, volg my’. Dis presies wat hulle toe gedoen het. Toe hulle in dieselfde rigting as die hond kyk, het hulle die beskadigde versperring gesien. Hulle was verstom,” het Daniel Baldassare, ŉ plaaslike polisiebeampte, aan die nuuskanaal WCVB gesê. Kapt. Jack Hedges van die Hartford-brandweerdepartement sê die hond het kalm langs haar eienaar gesit terwyl nooddienswerkers mediese hulp toegepas het. Die eienaar, Cam Laundry (31), het Tinsley intussen as sy “klein beskermengel” beskryf. “Dis ŉ wonderwerk dat sy oor die intelligensie beskik het om dít alles [die reddingspoging] te kon doen.”